**UDRUGA ODVJETNIČKIH VJEŽBENIKA**

**pri Hrvatskoj odvjetničkoj komori**

**Koturaška 53/II**

**Izvješće o radu Udruge odvjetničkih vježbenika**

**pri Hrvatskoj odvjetničkoj komori**

**za razdoblje od 8. lipnja 2018. do 17. svibnja 2019.**

**Druženje za članove Udruge koji su pohađali seminar za stručno osposobljavanje za polaganje pravosudnog ispita**

Udruga je i ove godine za sve članove koji su pohađali seminare za stručno osposobljavanje za polaganje pravosudnog ispita u srpnju i kolovozu 2018. godine, organizirala druženje, kako bi se svi koji su pohađali seminar još bolje upoznali i razmijenili iskustva i opustili se.

**Sportske igre**

Brojni članovi Udruge odvjetničkih vježbenika su sudjelovali na XXIII. Sportskim igrama odvjetnika i odvjetničkih vježbenika, koje su održane u Malom Lošinju u razdoblju od 20. do 23. rujna 2019. godine. Natjecali su se u brojnim sportskim disciplinama u muškoj i ženskoj konkurenciji te su kao Udruga proglašeni ukupnim pobjednikom igara. Pehar se čuva na sigurnome, kod predsjednika.

Kao i prethodnih godina, Udruga je dala svoj doprinos i pri organizaciji sportskih igara na način da je osigurala majice s logom komore za sve vježbenike koji su sudjelovali na igrama.

**Strani jezici**

Udruga je u suradnji sa školom stranih jezika Centar za poslovni engleski jezik Moje znanje organizirala tečajeve pravnog engleskog jezika u zimskom i ljetnom semestru, pri čemu je osigurala znatno povoljniju cijenu za sve članove HOK-a te dodatno sufinancirala tečaj.

Također, sufinanciran je tečaj stranih jezika odvjetničkoj vježbenici u Varaždinu.

**Izbor predstavnika odvjetničkih vježbenika pri Odvjetničkom zboru Splitsko-dalmatinske županije**

Dana 15. lipnja 2018. godine u prostorijama Odvjetničkog zbora Splitsko-dalmatinske županije održan je sastanak odvjetničkih vježbenika radi izbora predstavnika odvjetničkih vježbenika pri Odvjetničkom zboru Splitsko-dalmatinske županije.

**Božićna zabava odvjetničkih vježbenika**

Božićna zabava odvjetničkih vježbenika je održana u baru Hugo's, dana 8. prosinca 2018. godine. Subvencionirana cijena ulaznice za zabavu za odvjetničke vježbenike je iznosila 80,00 kn, a za odvjetnike 160,00 kn. Zabava je iskorištena za druženje članova Udruge iz cijele Hrvatske, a sve u cilju njihovog povezivanja.

**Izlet na Riječki karneval**

Udruga odvjetničkih vježbenika je organizirala izlet na Riječki karneval od 2. do 3. ožujka 2019. za 70-ak članova, pri čemu je sav trošak prijevoza snosila Udruga. Udruga je također osigurala povoljniju cijenu smještaja za svoje članove. Odaziv je bio dobar te sa zadovoljstvom možemo istaknuti da su sva slobodna mjesta bila popunjena. Izlet je ispunio svoju svrhu te se pokazao kao odličan način za međusobno upoznavanje naših članova.

**Suradnja s vježbenicima izvan Zagreba**

Udruga je sufinancirala tečaj pravnog engleskog jezika pri Školi stranih jezika – Žiger za vježbenicu iz odvjetničkog zbora Varaždin.

Udruga će u i ubuduće nastojati organizirati aktivnosti izvan Zagreba, a sve kako bi bila na usluzi svojim članovima iz svih dijelova Hrvatske.

**Odluka o utvrđivanju visine upisnine u Imenik odvjetnika Hrvatske odvjetničke komore**

Upravni odbor HOK-a je na svojoj sjednici održanoj 14. ožujka 2019. donio jednu od najznačajnijih odluka za odvjetničke vježbenike i to Odluku o utvrđivanju visine upisnine u Imenik odvjetnika Hrvatske odvjetničke komore. Udruga je svojim angažmanom također pridonijela donošenju predmetne odluke koja je iznimno značajna za odvjetničke vježbenike iz više razloga:

- obveza plaćanja upisnine u iznosu od 37.500,00 kuna se ne odnosi na odvjetničke vježbenike koji su već upisani u Imenik odvjetničkih vježbenika Hrvatske odvjetničke komore i koji su od dana upisa u Imenik odvjetničkih vježbenika pa do stjecanja prava na upis u Imenik odvjetnika na odvjetničkoj vježbi proveli efektivno najmanje 3 (tri) godine,

- odvjetnički vježbenici koji su već upisani u Imenik odvjetničkih vježbenika Hrvatske odvjetničke komore i koji su od dana upisa u Imenik odvjetničkih vježbenika pa do stjecanja prava na upis u Imenik odvjetnika na odvjetničkoj vježbi proveli efektivno najmanje 2 (dvije) godine, prilikom prvog upisa u Imenik odvjetnika plaćaju 50 % (pedeset posto) iznosa upisnine,

- jednom stečeno pravo odvjetničkog vježbenika u odnosu na obvezu plaćanja upisnine iz gornje dvije točke, uz uvjete iz točke I. stavka 3. Odluke, vrijedi trajno, neovisno o tome kada će podnijeti zahtjev za upis u Imenik odvjetnika HOK i neovisno o tome je li nakon dana stjecanja prava na upis pa do podnošenja zahtjeva za upis nastupio prekid odvjetničke vježbe,

- prilikom svakog idućeg upisa u Imenik odvjetnika HOK jednom upisani odvjetnik više nema obvezu plaćanja upisnine.

**Položaj odvjetničkih vježbenika na području Republike Hrvatske**

Nakon brojnih pritužbi odvjetničkih vježbenika koji su se obratili Udruzi odvjetničkih vježbenika, a temeljem odluke sa X. sjednice Upravnog odbora, Udruga se obratila HOK-u s dopisom kojim se ukazuje na iznimno težak položaj odvjetničkih vježbenika na području Republike Hrvatske i iznosi prijedloge kojim bi se navedeni problemi mogli riješiti.

U dopisu se ukazuje na tri glavna otvorena pitanja glede položaja odvjetničkih vježbenika u RH i to neplaćanje rada, neplaćanje prekovremenog rada te nemogućnost pokrivanja troškova života uslijed niskih plaća.

**Godišnja izborna skupština Udruge odvjetničkih vježbenika pri HOK-u**

Dana 17. svibnja 2019. godine u prostorijama Hrvatske odvjetničke komore je održana izborna skupština Udruge odvjetničkih vježbenika pri Hrvatskoj odvjetničkoj komori. Na izborima su izabrani Predsjednik Udruge, članovi Upravnog odbora, članovi komisija, odbora i vijeća pri HOK-u te članovi prizivnog Vijeća Vrhovnog suda RH.

Za članove Upravnog odbora UOV su izabrani: Denis Perić (predsjednik), Petar Alilović (dopredsjednik), Marijan Presečki, Marina Ivanov, Katarina Gulin, Tea Martinović i Antonela Mišetić Spajić. Za članove Komisije za suradnju s odvjetničkim vježbenicima su izabrani Martina Vukić i Josipa Mikecin. Za člana Komisije za ispitivanje dostojnosti je izabran Jan Ivan Stipančević. Za člana Komisije za međunarodnu suradnju je izabran Petar Grgur.

Za člana Kreditnog odbora je izabran Luka Buratović. Za člana Vijeća Disciplinskog suda je izabran Ivan Dilber. Za člana Vijeća Višeg disciplinskog suda je izabran Karlo Paro. Za članove Vijeća Vrhovnog suda RH su izabrane Matej Brkić i Karlen Gočmanac.

Istog dana, nakon izborne skupštine, Udruga odvjetničkih vježbenika je organizirala tradicionalni godišnji domjenak odvjetničkih vježbenika u klubu Gallery. Subvencionirana cijena ulaznice za zabavu za odvjetničke vježbenike je iznosila 80,00 kn, a za odvjetnike 160,00 kn. Zabava je iskorištena za druženje članova Udruge iz cijele Hrvatske, a sve u cilju njihovog povezivanja.

U Zagrebu, 10. lipnja 2019.

PREDSJEDNIK UOV

Denis Perić, v.r.